**Magellanovo putovanje**

**Ferdinand Magellan [Ferdinand Mageljan]** bio je portugalski pomorac i istraživač. Vjerovao je da drži adut u rukama u potrazi za novim putom Začinskih otoka. Posjedovao je tajnu kartu prema kojoj je već postojao prolaz u jednome tjesnacu skrivenom iza rta Santa Marija u Urugvaju. Kasnije se pokazalo da je karta netočna.

Ohrabren ovim podatkom Magellan je od portugalskoga kralja zatražio flotu, ali ovaj ga je odbio. Odustajanje nije dolazilo u obzir pa se Magellan obratio španjolskomu kralju Karlu V**.** za pomoć. Španjolski je kralj jedva dočekao preduhitriti svojega suparnika pa je odmah Magellanu pružio novčanu pomoć.

Magellan 20.rujna, 1519. godine isplovljava iz luke Sanlucar u južnoj Španjolskoj. Njegova posada brojala je 241 čovjeka i flotu od pet brodova: Concepción, San Antonio, Santiago, Trinidad i Victoria . Dva su broda bila opskrbna, odnosno na njima se nalazila hrana za putovanje. Među kraljevim ljudima na glavnome brodu nalazio se Antonio Pigafeta. On je kasnije sve zgode i nezgode toga putovanja opisao u svojemu poznatom izvještaju s prvoga putovanja oko svijeta.

Magellan se na svojemu putovanju susretao s mnogobrojnim poteškoćama – od nedostatka hrane, vremenskih poteškoća pa sve do pobuna dijelova posade. Tako su do Tihoga oceana došla samo tri broda. Putovanje i razne poteškoće opisao je Antonio Pigafeta, jedan od Magellanovih pomoraca.

*„Dvopek koji jedemo nije dvopek već prašina pomiješana crvima.Bili smo prisiljeni žvakati kožu kojom je pribor bio pričvršćen za palubu. Da bismo zavarali glad jeli smo strugotinu, a za jednog štakora plaćalo se pola dukata. Tako smo plovili 96 dana po oceanu. Od kopna nije bilo ni traga ni glasa. Konačno smo, 6. ožujka 1521. ugledali otočje. „*

Magellan je plovio preko Atlantskog oceana do Brazila. Zatim je slijedio obalu Južne Amerike. Putovao je na jug u potrazi za prolazom u Tihi ocean. Taj prolaz je od tada poznat kao Magellanov prolaz. Tom prilikom Magellan je dao ime Tihom oceanu zato što se činio tihim u usporedbi s olujnim Atlantskim oceanom. On i njegova posada bili su prvi Europljani koji su preplovili Tihi ocean.

Magellan se iskrcao na otok Guam. Tamo se sastao s vođom domorodaca koji se preobratio na kršćanstvo. Vođa domorodaca nagovorio je Portugalca i njegovu ekspediciju da mu pomognu u osvajanju otoka Mactana koji je bio pod vladavinom neprijateljskoga plemena. U borbi, koja se dogodila 1521. godine, Magellan je pogođen otrovnom strelicom, a njegova posada prepustila ga je sudbini i povukla se na brodove. Magellan je umro, a preživjeli članovi posade su se, u brodovima nakrcanim začinima, odlučili vratiti kući, ali svaki svojim putom.

Jedan je, posve neuspješno, krenuo istim putom natrag preko Pacifika i nestao, no drugi brod, Victoria, zaplovio je preko Indijskoga oceana prema Rtu Dobre nade te uspješno oplovio Afriku da bi se 6. rujna 1522. godine vratio u španjolsku luku Sanlúcar de Barrameda sa samo 17 mornara.

**

Odgovori na sljedeća pitanja:

*1. Na karti Južne Amerike (str.87) pokušaj pronaći Magellanov prolaz. Između kojeg kontinenta i otoka se nalazi taj prolaz? Nalazi li se Magellanov prolaz na južnoj ili sjevernoj polutci?*

*2. Na karti Australije i Oceanije (str.92) pronađi otoke Sulawesi i Novu Gvineju. Između njih ćeš uočiti Molučke (Začinske) otoke za kojima je tragao Magellan.*

*3. U atlasu na str.76,77 pronađi Filipine. Kako se zove glavni grad Filipina? U kojem se oceanu nalaze Filipini? Kojem kontinentu pripadaju?*

*4. Koliko dugo je trajalo Magellanovo putovanje?*

*4. Koliko ljudi je krenulo na povijesno putovanje, a koliko ih se vratilo.*

*5. S koliko je brodova započelo ovo povijesno putovanje? Kako se zove brod koji se jedini vratio s ekspedicije?*

*6. Na karti Afrike (str.84, 85) pronađi rt Dobre Nade. Na kojem se oceanu nalazi ovaj rt?*

7. Što misliš postoji li danas kraći put oko svijeta nego što je bio onaj kojim je išao Magellan.